## El Consell General del Consorci de Museus nomena els membres de la seua Comissió Científico-artística

*** L’entitat museística ha celebrat un ple extraordinari en el qual s’ha informat de la seua adhesió al II Conveni Col·lectiu del Personal Laboral de la Generalitat
* El Centre del Carme rep 212.721 visitants des de principis d’any fins hui, un 26,46 % més que en 2024**

El Consorci de Museus de la Comunitat Valenciana (CMCV) ha celebrat este dilluns un Ple Extraordinari del seu Consell General, en el qual s’han abordat, entre altres assumptes, el nomenament de les persones que formaran part de la Comissió Científico-artística de l’entitat.

Tal com indiquen els seus estatuts, “la Comissió Científico-artística estarà formada per personalitats de reconegut prestigi dins de l’àmbit de l’art i de la gestió artística sense excedir el nombre de deu, fins a quatre a proposta de la Generalitat i un a proposta de cada un dels restants ens del Consorci, que en el moment de la seua constitució formen part d’este”.

Així, a proposta de l’Ajuntament de Castelló de la Plana s’ha nomenat el fotògraf Chimo Serrano; per part de la Diputació de Castelló Nuria Felip, delegada de l’Institut Valencià de Cultura (IVC) a Castelló; l’Ajuntament de València ha proposat l’arquitecta Amparo Roig; i la Diputació provincial el catedràtic de Belles Arts i pintor Horacio Silva.

Així mateix, a proposta de l’Ajuntament d’Alacant s’ha nomenat Catalina Rodríguez, coordinadora de la Llotja del Peix; i a proposta de la Diputació d’Alacant, Jorge Soler, director del Museu de Belles Arts d’Alacant.

La Generalitat, a través de la Conselleria d’Educació, Cultura, Universitats i Ocupació, ha proposat tres persones: el crític d’art Rafa Marí, i dos professors de Belles Arts, Laura Silvestre, de la Universitat Politècnica de València (UPV) i Álex Villar, de la Universitat de València (UV).

La Comissió Científico-artística, que té previst reunir-se després de l’estiu, té com a funcions, estudiar i proposar directrius científico-artístiques d’actuació, en relació amb la programació, especialment d’exposicions; estudiar i proposar la modificació de l’ordenació de les col·leccions existents, si és el cas; i, en general, l’assessorament i emissió de dictàmens científico-artístics que li requerisquen els òrgans del Consorci de Museus.

**II Conveni Col·lectiu i dació de comptes**

Durant la reunió, s’ha presentat l’informe de la direcció-gerència en el qual, entre altres qüestions, s’ha informat de l’aprovació, per part de la Generalitat, de l’adhesió del Consorci de Museus al II Conveni Col·lectiu del Personal Laboral de la Generalitat.

Es tracta d’una reivindicació històrica que ve reclamant el personal de l’entitat des de 2012, i en la qual estan incloses també altres institucions culturals del sector instrumental de la Generalitat.

En l’apartat de personal s’ha informat també que actualment està el total de la plantilla funcionarial i laboral coberta, fet que ocorre per primera vegada en la història del CMCV.

En altre orde de coses, s’ha presentat informe anual de la viceintervenció general de la Generalitat respecte als comptes de 2024, amb informe favorable en tots els camps d’estudi.

**Rècord de visitants del CCCC**

Així mateix, durant el Ple, s’ha posat de manifest als membres del Consell General de les bones xifres de visitants que presenta el Centre del Carme Cultura Contemporània (CCCC), que en estos últims mesos continua batent rècords: de gener a juliol de 2025, el CCCC ha rebut un total de 212.721 visitants, un 26,46 % més que en 2024, la millor dada dels últims set anys.

Cal recordar que el CCCC reobria el seu accés principal el mes de març passat després de les obres de restauració que han permés millorar l’accessibilitat i l’atenció dels públics, a més de la posada en marxa de nous servicis per a la ciutadania: com el wifi públic i el programa ‘CCCC Cultura Inclusiva’.

A la reunió del Ple del Consell General han assistit el conseller d’Educació, Cultura, Universitats i Ocupació, José Antonio Rovira, qui ha presidit la reunió; la secretària autonòmica de Cultura, Pilar Tébar; la subsecretària de la Conselleria, Alida Consuelo Mas; el diputat de Cultura de la Diputació de Castelló, Alejandro Clausell; el regidor d’Acció Cultural i Patrimoni de l’Ajuntament de València, José Luis Moreno; el diputat de Cultura de la Diputació de València, Francisco Teruel; el diputat de Cultura de la Diputació d’Alacant, Juan de Dios Navarro; i el director-gerent del Consorci de Museus, Nicolás Bugeda.

La regidora de Cultura de l’Ajuntament de Castelló, María España, i la consellera del Consell Valencià de Cultura, Begoña Martínez Deltel, han delegat el seu vot.

Fecha: 04/08/2025